Diari Oficial de la Generalitat Valenciana


Sumari del DOGV 3462, del 26-03-1999 (1999/2492)

ORDRE de 5 de març de 1999, de la Conselleria d'Agricultura, Pesca i Alimentació, per la qual es regula i es planifica el tractament contra diverses plagues en la Comunitat Valenciana per a la campanya de 1999.
------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1999/03/05/(2)/dof/vci/html**

### Dades del document

Número de DOGV
:   3462

Data del DOGV
:   26-03-1999

Secció del DOGV
:   I. DISPOSICIONS GENERALS

Número del document
:   1999/2492


Data del document
:   05-03-1999

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * tractament fitosanitari
    * arròs
    * producte fitosanitari
    * agres
    * destrucció de cultius
    * malaltia vegetal

ORDRE de 5 de març de 1999, de la Conselleria d'Agricultura, Pesca i Alimentació, per la qual es regula i es planifica el tractament contra diverses plagues en la Comunitat Valenciana per a la campanya de 1999. [1999/X2492]
  
La incidència de plagues com ara la mosca de la fruita (Ceratitis capitata Wied), plaga de quarantena en certs països importadors dels nostres cítrics; la mosca de l'olivera (Bactrocera oleae Gmelin), causa de minva de la collita i de la qualitat de l'oli; i el banyarriquer cucat de l'arròs (Chilo suppressalis Walk), motiva la millora dels tractaments que realitza la conselleria competent en matèria d'agricultura de la Generalitat Valenciana, a fi de disminuir els danys que altrament s'ocasionarien.
  
La dificultat d'exercir un control efectiu d'aquestes plagues mitjançant tractaments individuals aconsella la realització de tractaments col·lectius, amb la utilització de tècniques poc contaminants, amb l'objectiu de rebaixar el nivell de població de la plaga a límits acceptables.
  
Així, en la campanya contra la Ceratitis capitata Wied, i atesa l'especial incidència de la plaga en els últims anys, s'incrementaran les actuacions de la Conselleria d'Agricultura, Pesca i Alimentació, tant en la realització de tractaments aeris en les àrees citrícoles de la Comunitat Valenciana com en el repartiment gratuït de producte als agricultors, a fi que realitzen tractaments col·lectius en fruiters d'estiu, en horts de cítrics ubicats en zones amb dificultats per a la realització de tractaments aeris i per al tractament de determinades varietats extraprimerenques.
  
Respecte al cucat de l'arròs, i atesa la situació del cultiu dins dels límits del Parc Natural de l'Albufera, és necessari accentuar les mesures encaminades a la protecció de la fauna i la conservació del medi ambient, i amb aquesta finalitat es realitza el control amb atraients sexuals i insecticides que respecten les especials característiques de la zona.
  
En el cas de la mosca de l'olivera, les actuacions es realitzaran en totes les zones productores i de conformitat amb el que s'estableix en el Reglament (CEE), de la Comissió, pel qual es prenen, per a 1999/2000, les mesures destinades a millorar la qualitat de la producció de l'oli d'oliva
  
Per tot això, en virtut de les facultats que tinc atribuïdes, de conformitat amb el que s'estableix en la Llei de Plagues del Camp, de 21 de maig de 1908, i en el Decret de 13 d'agost de 1940, i vista la proposta de la Direcció General d'Investigació, Desenvolupament Tecnològic i Sanitat Vegetal,
  
ORDENE
  
Article 1
  
1. Es declara d'utilitat pública i obligatori per als agricultors, en tot el territori de la Comunitat Valenciana, el tractament dels cultius de cítrics i de fruiters d'estiu contra la plaga de la mosca de la fruita (Ceratitis capitata Wied).
  
2. La Conselleria d'Agricultura, Pesca i Alimentació efectuarà directament els tractaments de caràcter col·lectiu per procediments aeris en les zones de cultius citrícoles, on no hi haja unes dificultats especials per a realitzar-los.
  
3. Els cultius de cítrics de varietats extraprimerenques (marisol, clausellina, okitsu, oronules, arrufatina i hashimoto), seran tractats pels agricultors mitjançant procediments terrestres. Les despeses d'aplicació aniran a càrrec seu.
  
4. En els cultius de fruiters de pinyol i llavor que inicien la maduració en els mesos de juny i juliol, així com en plantacions de caquis i figueres, i en horts de cítrics amb especial incidència de la plaga de la Ceratitis quan estiguen ubicats en zones en què hi haja dificultats per a la realització dels tractaments aeris, els agricultors hauran de realitzar tractaments terrestres de manera col·lectiva i les despeses d'aplicació aniran a càrrec seu.
  
5. En les zones citrícoles situades dins del perímetre del Parc Natural de l'Albufera, i en altres zones protegides, solament es realitzaran tractaments terrestres contra la plaga de la Ceratitis amb productes que no siguen de la categoria C per a la fauna terrestre o aqüícola.
  
Article 2
  
1. Es declara d'utilitat pública i obligatori per als agricultors, en tot el territori de la Comunitat Valenciana, el tractament dels cultius d'oliverar contra la mosca de l'olivera (Bactrocera oleae Gmelin).
  
2. La Conselleria d'Agricultura, Pesca i Alimentació efectuarà directament els tractaments de caràcter col·lectiu per procediments aeris en els termes municipals de Rossell, Canet lo Roig, San Rafael del Río, San Jorge, Vinaròs, Cálig, Traiguera, Xert, la Jana, Cervera del Maestre, Sant Mateu, la Salzadella i les Coves de Vinromà.
  
3. En la resta de la superfície d'oliverar, la plaga es tractarà per procediments terrestres, que aplicaran els agricultors mateixos, seguint les directrius establides en el Reglament (CEE), de la Comissió, pel qual es prenen, per al cicle de producció de 1999/2000, les mesures destinades a millorar la qualitat de la producció d'oli d'oliva.
  
Article 3
  
1. Es declara d'utilitat pública i obligatori per als agricultors, en els termes municipals de les comarques de l'Horta Sud i de la Ribera Baixa, el tractament dels cultius d'arròs contra la plaga del banyarriquer o cucat (Chilo suppressalis Walk).
  
2. La Conselleria d'Agricultura, Pesca i Alimentació efectuarà directament els tractaments de caràcter col·lectiu per procediments aeris.
  
3. En la zona circumdant al llac de l'Albufera, el tractament es farà utilitzant sistemes de control bioracionals, mitjançant el mètode de confusió sexual amb l'ús de feromones.
  
En la resta de la superfície d'arrossar les aplicacions aèries es realitzaran amb productes fitosanitaris de baixa toxicitat.
  
Article 4
  
La Direcció General d'Investigació, Desenvolupament Tecnològic i Sanitat Vegetal, a través de l'Àrea de Protecció dels Conreus, organitzarà i dirigirà les campanyes contra les plagues a què fa referència aquesta ordre, i executarà els tractaments col·lectius aeris i la col·locació de feromones per al control bioracional contra el cucat de l'arròs.
  
Article 5
  
En els supòsits en què aquesta ordre encomana als mateixos agricultors la realització, a càrrec seu, de tractaments terrestres, individuals o col·lectius, la Conselleria d'Agricultura, Pesca i Alimentació facilitarà gratuïtament, segons les disponibilitats pressupostàries, els productes necessaris per a la realització d'aquests tractaments, amb la sol·licitud prèvia a les seccions de Sanitat i Certificació Vegetal de la província corresponent.
  
DISPOSICIONS FINALS
  
Primera
  
Es faculta el director general d'Investigació, Desenvolupament Tecnològic i Sanitat Vegetal perquè dicte les disposicions necessàries per al desenvolupament i l'aplicació d'aquesta ordre.
  
Segona
  
Aquesta ordre vigeix des de l'endemà de la publicació en el Diari Oficial de la Generalitat Valenciana.
  
València, 5 de març de 1999
  
El conseller d'Agricultura, Pesca i Alimentació,


Còpia Permalink ELI